MUNICIPIUL  SATU MARE

Direcția Patrimoniu

Serviciul Patrimoniu, Concesionări, Închirieri

Direcția economică

Nr. 54117 / 18.09.2026 
În temeiul prevederilor art. 136 alin. (8) lit. b) din OUG nr. 57/2019              privind Codul administrativ, cu modificările și completările ulterioare, Directorul executiv al Direcției Patrimoniu prin Serviciul Patrimoniu Concesionări Închirieri și Directorul executiv al Direcției Economice formulează următorul:
RAPORT DE SPECIALITATE 

la proiectul de hotărâre

privind aprobarea Raportului de evaluare pentru stabilirea valorilor de piață unitare ale terenurilor aferente construcțiilor, aflate în proprietatea privată a municipiului Satu Mare, în vederea vânzării acestora în condițiile art. 364 din O.U.G. nr. 57/2019 privind Codul administrativ

În conformitate cu prevederile art. 108 lit. e) din OUG nr. 57/2019 privind Codul administrativ, consiliile locale hotărăsc, printre altele, ca bunurile ce aparțin domeniului privat al unităților administrativ – teritoriale să fie valorificate prin modalitățile prevăzute de lege. 
Prin Hotărârea Consiliului Local al Municipiului Satu Mare nr. 155/28.04.2022 a fost aprobat raportul de evaluare întocmit de expert evaluator autorizat ANEVAR, ing. Pop Olimpia Dorina, prin care au fost stabilite valorile de vânzare și de închiriere a terenurilor aflate în domeniul privat al Municipiului Satu Mare, aferente construcțiilor.

Având în vedere modificările intervenite în evoluția valorilor de piață ale activelor imobiliare de la data întocmirii raportului de evaluare aprobat prin hotărârea consiliului mai sus menționată și necesitatea asigurării unor valori actualizate, în concordanță cu condițiile actuale ale pieței imobiliare, se impune actualizarea prețurilor de vânzare și de închiriere a terenurilor din domeniul privat al Municipiului Satu Mare, aferente construcțiilor.

Totodată, potrivit prevederilor art. 364 alin. (1) din actul normativ aplicabil, consiliile locale sau județene hotărăsc vânzarea unui teren aflat în proprietatea privată a statului sau a unității administrativ-teritoriale pe care sunt ridicate construcții, constructorii de bună-credință ai acestora beneficiind de un drept de preempțiune la cumpărarea terenului aferent construcțiilor, iar prețul de vânzare se stabilește pe baza unui raport de evaluare aprobat de consiliul local sau județean, după caz.
Față de cele prezentate, se impune actualizarea valorilor de vânzare și de închiriere a terenurilor din domeniul privat al Municipiului Satu Mare, aferente construcțiilor, în baza unui raport de evaluare întocmit de un evaluator autorizat ANEVAR și supus aprobării Consiliului Local al Municipiului Satu Mare.

Drept urmare se propune spre însușire și aprobare raportul de evaluare  a terenurilor aferente construcțiilor, aflate în proprietatea privată a municipiului                 Satu Mare, întocmit de evaluator ANEVAR, ing. Pop Olimpia Dorina, care constituie Anexa nr. 1 la prezentul proiect de hotărâre.
Dat fiind faptul că prin prezentul proiect de hotărâre se supune atenției Consiliului Local însușirea unui raport de evaluare, se impune abrogarea Hotărârii Consiliului Local nr. 155/28.04.2022 precum și a Hotărârii Consiliului local                          nr. 259/28.11.2019 prin care s-a aprobat procedura de vânzare și actualizarea prețurilor de vânzare și de închiriere a terenurilor din domeniul privat al Municipiului Satu Mare, aferente construcțiilor.
Conform prevederilor art. 363 alin. (7) din OUG nr. 57/2019 privind Codul administrativ corectitudinea stabilirii preţului prevăzut în raportul de evaluare răspunderea juridică îi revine exclusiv evaluatorului.
Având în vedere cele de mai sus și ținând cont de prevederile art. 129                 alin. (2) lit. c) din OUG nr. 57/2019 privind Codul administrativ, cu modificările și completările ulterioare, potrivit căruia Consiliul local are atribuții în administrarea domeniului privat/public al municipiului, înaintăm Consiliului local al municipiului Satu Mare proiectul de hotărâre cu propunerea de aprobare.

